Larsson-maleri tilbake til Norge
Det er svensk politi som har konkludert med at tyveriet av maleriet til en verdi av flere millioner kroner for lengst er foreldet som kriminalsak. I tillegg er svensk politi, som beslagla bildet i november, nå kommet til at den norske eieren har kjøpt akvarellen i god tro. Hva han ga for bildet er ukjent, men det ble verdsatt til to millioner svenske kroner da tyveriet fra Norrköping kunstmuseum ble gjennomført i 1988. Bildet var som sunket i jorden i 20 år, men ble ifølge eieren kjøpt i et norsk galleri på 1990-tallet, noen år etter tyveriet i Norrköping. Da den norske eieren i november forsøkte å selge bildet gjennom auksjonsfirmaet Bukowskis i Stockholm, dukket politiet opp og beslagla Carl Larssons maleri av sin kone mens hun skreller epler ved kjøkkenbordet. Inspektør Lars Alm ved den svenske godsspaningsgruppen sier han håper den norske eieren og Norrköping kommune kan komme til en minnelig ordning slik at maleriet igjen kan komme på sin rette plass.
Akvarellen «Karin skalar äpplen» av Carl Larsson skal returneres fra svensk politi til sin eier i Norge.